alexandrainst/scandi-wiki huggingface dataset:
Medium Tank Mk II

Medium Tank Mk II (også kalt «Vickers Medium Tank Mk II») var en britisk stridsvogn som ble produsert fra 1925 av Vickers Limited (fra 1927 kjent som Vickers-Armstrongs). I tillegg til hovedbestykningen hadde den seks mitraljøser – fire 7,62 mm Hotchkiss og to 7,62 mm Vickers. Fem Medium Tank Mk II (tropical) ble sendt til Egypt i 1928. Disse var modifiserte Mk II utstyrt for tropisk klima, blant annet kledd med asbest. 20 oppgraderte Medium Tank Mk IIA ble produsert i 1930 og en variant for infanteristøtte hvor hovedbestykningen var byttet ut med en 3,7 tommers haubitser ble produsert som Medium Tank Mk IIA CS. Medium tank II ble tatt ut av operativ tjeneste i 1939, men ble brukt for trening av mannskaper under den andre verdenskrig.

15 Medium Tank Mk II ble bygget for Sovjetunionen mellom 1930 og 1932, og noen få av disse falt i hendene på Finland i 1941.

Eksterne lenker

Stridsvogner fra Storbritannia
Se Oss, Hør Oss

Se Oss, Hør Oss (SOHO) var en norsk støttegruppe som arbeidet for å sette fokus på situasjonen til barn i asylmottak. SOHO har hatt møter lokalt og nasjonalt med politikere, organisasjoner og Kirken (v/biskopene) for å informere om situasjonen for målgruppen. De hadde fortløpende kontakt med pressen (aviser, radio, tv) på lokalt og nasjonalt nivå.

SOHO ble startet i november 2003 etter initiativ fra åtte ungdommer fra Vestlandsheimen Asylmottak i Bergen. De var selv på det tidspunktet lengeventende asylsøkerbarn, noen av dem med over 5 års ventetid i mottak. Resultatet av arbeidet var at flere organisasjoner (deriblant Redd Barna og Norsk Folkehjelp) engasjerte seg i kampsaken deres, og de fikk også støtte fra Barneombudet. Fra 2006 ble SoHo en mer formell organisasjon, etter å ha fungert som et nettverk tidligere.

SOHO har arrangert flere støttearrangement for å finansiere sin egen virksomhet, bl.a. en stor ungdomskonsert i Bergen hvor svært profilerte bergensartister stilte opp gratis. Organisasjonen ønsker også å arbeide for kulturell forståelse og arrangere konserter og work-shops for å dra med seg flere ungdommer inn i arbeidet mot rasisme og intoleranse.

SOHOs krav om at en ventetid på 3 år for barnefamilier, for å få asylsaken sin opp til revurdering fikk først gjennomslag i kommunalkomitéen og deretter av et enstemmig storting våren 2004. Dette førte til at en midlertidig forskrift ble utarbeidet av departementet og resultatet ble at 234 barn med sine familier ble omfattet av denne nye forskriften til utlendingsloven.

SOHO fikk 25. mars 2006 Ildsjelprisen i klassen «humanitære organisasjoner».

Rudi Bakken
Rudi Bakken (Bergen) er grunnlegger av gruppen FORZA og en av initiativtagerne til rettighets organisasjonen SoHo – Se oss Hør oss.

Kilder
Åpent brev til statsminister Kjell Magne Bondevik
Asylbarna får støtte fra biskopen
Asylbarna vinner frem i Stortinget
Bergensartister stiller opp for asylbarn
Venter på far, venter på far

Eksterne lenker

 Heba – Senter for Integrering as.
 tinget.no  Tinget.no

Barn
Innvandring til Norge
Norske humanitære organisasjoner
Organisasjoner etablert i 2003
Aslan (bokfigur)

Aslan er skikkelsen i form av en talende løve som er en av hovedpersonene i historien om Narnia. Aslan har en sterk og majestetisk figur, og han representerer den gode makt. Navnet Aslan er tyrkisk, og betyr «løve». 

Han er nærmest en guddommelig person. I The Silver Chair forteller han Jill indirekte at han er gud ved å si; i din verden har jeg et annet navn som du kjenner meg ved. Du har et langt liv å leve i din verden, men du vil møte meg igjen i riket etter døden. Ifølge Drømmen om Narnia spilte Aslan en hovedrolle i tilblivelsen av landet Narnia. Senere er han den viktigste høyere makt som hjelper folket i Narnia når det blir problemer. I Løven, heksa og klesskapet dør han og gjenoppstår. 

Narnia
Figurer fra Disney-filmer
Fiktive løver
Barbareskkysten

Barbareskkysten var navnet som ble gitt til Nord-Afrikas middelhavskyst i det 19. århundre, hovedsakelig da området som begrenses av dagens Marokko, Algerie, Tunisia og Libya. Berberfolket har gitt navn til området. I området rundt Middelhavet oppstod flere viktige samfunn, grekere, romerriket, Fønikia og Imazighen.

Selv om Barbareskkysten ble regnet for å være en språklig enhet, språket var 'berbers' (Tamazight), var det i oldtiden aldri en politisk enhet. Etter at islam hadde gjort sitt inntog hadde de ulike strøkene en felles grunn til å forenes, og slik kunne almohadene samle regionen under sitt styre. Dette dynastiet av Imazighen hersket også over Spania (se Maurerne). 

Barbareskkaperne hadde et dårlig rykte i Europa, disse sjørøverne utførte raid i Middelhavet og store deler av Atlanterhavet opp til Island. Slavene de tok, tilfangetatte europeere og afrikanere, ble solgt på slavemarkeder på Barbareskkysten. 

Fra det 17. århundre arrangerte europeiske handelsmakter straffeekspedisjoner for å beseire disse kaperne. Den nederlandske sjøfareren Michiel Adriaenszoon de Ruyter var blant annet kjent som kaperjeger. I løpet av det 18. århundre ble barbareskkaperne utryddet ved at stedene de holdt til stort sett ble ødelagt av europeiske straffeekspedisjoner.

Det lyktes osmanene å herske i store deler av Barbareskkysten (Tamazgha), noe som også bidro til å redusere kaperfarten. Kun den vestlige delen av dagens (2017) Marokko var ikke en del av Det osmanske riket.

Kilder og litteratur 

 Torbjørn Ødegaard Nordiske slaver - Afrikanske herrer, Bind 2 - Tyrkerranet - Om norske, danske og islandske slaver i Algier og Marokko inntil 1650 - Kystforlaget, 1672 Kråkerøy, 2021 - ISBN 978-82-994533-6-3
 Torbjørn Ødegaard Nordiske slaver - Afrikanske herrer, Bind 1 - Jeg manglede intet uden friheten - Om bergensmatrosen Hans Jochum Schrams slaveri i Tunis (1747-1750) - Kystforlaget, 1672 Kråkerøy, 2012 - ISBN 978-82-994533-3-2

Middelhavet
Historiske regioner i Afrika
Gothic

Se også Gothic (andre betydninger)

Gothic er et rollespill for PC, som ble publisert den 30. november 2001. Spillet er utviklet av Pirahna Bytes.

Handling 
Hovedpersonen må fullføre oppdrag og drepe ville dyr og forskjellige monster for å tjene opp ferdighetspoeng, som brukes til å øke grunnleggende attributter, forbedre ferdigheter og lære ting. Dersom spilleren velger å begynne som en tryllekunstner, vil man kunne lære Circles of Magic. Jakt på ville dyr gjør at spilleren kan få tak i rått kjøtt. Dette helbreder skader, og kan selges videre. Ved å bruke en komfyr eller stekepanne, kan spilleren imidlertid også velge å gjøre dette til grillet kjøtt.

Spillet foregår i et middelaldersk fantasi-rike hvor mennesker slåss mot Orkene, en annen humanoid rase. For å slå tilbake, må kongen trekke ut magisk malm via gruvedrift, som kan brukes til å produsere kraftigere våpen. Derfor bestemmer kongen seg for å sende enhver person som har begått en forbrytelse til malm-gruvene. For å forhindre at domfelte stikker av fra straffen, beordrer han sine 12 mektigste magikere å reise en magisk kuppel over gruve-kolonien. Barrieren går imidlertid ut av kontroll og vokser seg stadig større.

Til slutt dekker barrieren hele dalen, og magikerne blir fanget i deres egen barriere. Dette gir de domfelte fra gruvene en mulighet til å myrde de distraherte vaktene, og ta kontroll over resten av kolonien. Kongen blir altså tvunget til å komme til enighet med fangene, ved å handle varer for å få tak i nok malm. Spilleren får kontroll over en navnløs fange som nettopp har havnet i gruve-kolonien. Det spesifiseres ikke hva slags forbrytelse karakteren ble dømt for, før spillet begynner.

Eksterne lenker 
 World of Gothic
 Piranha Bytes offisielle side

Videorollespill
Videospill fra 2001
Windows-spill
Videospill utviklet i Tyskland
Vich

Vich (ladinsk) eller Vigo di Fassa (italiensk) er en italiensk kommune i Fassadalen i provinsen Trento i Trentino-Syd-Tirol. Innbyggerne er hovedsakelig ladinsktalende (82 %).

Referanser

Eksterne lenker 
 

Kommuner i provinsen Trento
Tidligere kommuner i Italia
Kommuner opphørt i 2018
Poza

Poza (ladinsk) eller Pozza di Fassa (italiensk) er en italiensk kommune i Fassadalen i provinsen Trento, regionen Trentino-Syd-Tirol. Kommunen ligger i Dolomittene, og 86 % av befolkningen er ladinsktalende.

Referanser

Eksterne lenker 
 

Kommuner i provinsen Trento
Tidligere kommuner i Italia
Kommuner opphørt i 2018
Azad

Azad, også kjent som «Der Bozz», (født 24. november 1973 i Iran) er en tysk rapper med kurdisk bakgrunn, bosatt i Frankfurt am Main. Han rapper på tysk, kurdisk og engelsk.

Biografi 
Azad ble født i den iranske delen av tidligere Kurdistan og kom som kurdisk flyktning til Tyskland. Da han var ti år kom han i kontakt med hiphop-kulturen. Han viste stor interesse f breakdance, graffiti, rapping, beatboxing og DJ-ing.
 
I 1988 dannet han gruppen Cold-N-Locco sammen med A-Bomb, Combad og D-Flame. To år senere ble navnet på gruppen gruppen endret til Asiatic Warriors. I de senere årene ble det uenigheter internt mellom musikerne, og gruppen ble oppløst. I 1999 underskrev Azad en kontrakt hos plateselskapet 3P Pelham Power Productions.

I 2007 ble Azad den første tyske rapperen på førsteplass i Media-Control-Single-Charts med sangen «Ich Glaub An Dich», som ble fremført sammen med Adel Tawil. I Tyskland ble singelen solgt i over 150.000 eksemplarer, og nådde dermed gullstatusen.

Diskografi

Album 
 Leben (2001)
 Faust des NordWestens (2003) 
 Der Bozz (2004) 
 One (med Kool Savas) (2005)
 Game Over (2006)
 Blockschrift (2007)  
 Azphalt Inferno (2009) 
 Assassin (2009) 
 Azphalt Inferno II (2010)
 Leben II (2016)

Eksterne lenker 
 
 
 
  Bozz Music

Tyske rappere
Rappere
Kurdere
Personer fra provinsen Kurdistan
Enniskerry

Enniskerry (Áth na Scairbhe på irsk) er en landsby 24 km sør for Dublin i grevskapet Wicklow i Irland. Ifølge folkeregisteret i Irland var befolkningen 2672 personer i 2006. 

Nærmeste by ved kysten er Bray. Det er bussforbindelse fra Dublin som går over Dublinfjellene, og til Bray.

Enniskerry har vakre omgivelser med en fruktbar dal langs veien til Bray, og et vakkert kupert terreng med fjellformasjoner som geologisk gamle runde og litt lave fjell/høyder.

Det var foreslått å bygge jernbane fra Bray til Enniskerry i det 19. århundre. Bortsett fra oppføringen av en steinbro ble ikke planene realisert.

Med den blomstrende økonomien i Irland, nærhet til Dublin og idyllisk terreng har det blitt betydelig byggeaktivitet. Siden myndighetene har vært relativt slappe i sin styring og kontroll er det brukt store arealer til villabebyggelse og det er større byggeprosjekter innen de høyere prisklassene. Dette har belastet landsbyens lokalbypreg, miljø, og infrastruktur.

Powerscourt House med en stor park med en japansk hage ligger like ved tettstedet og er en populær turistattraksjon. Slottet ble ødelagt i brann i 1974, men er siden bygget oppigjen.
Eiendommen ble brukt til filmingen av Greven av Monte Cristo i 2002, og den hadde sin egen private småflyplass.

Powerscourtfossen er den høyeste i Irland og på De britiske øyer med høyde 109 meter.

Eksterne lenker 
 

Landsbyer i Wicklow
Brantley County

Brantley County er et fylke i den amerikanske delstaten Georgia. Administrasjonssenteret ligger i Nahunta.

Referanser 

Fylker i Georgia
Bosetninger etablert i 1920
1920 i USA
Fulton County (Georgia)

Fulton County er et fylke i den amerikanske delstaten Georgia.

Befolkningsutvikling

Referanser

Eksterne lenker 
 

Fylker i Georgia
Fylker i USA etablert i 1853
1853 i Georgia (USA)
Dooly County

Dooly County er et fylke i den amerikanske delstaten Georgia. Ved folketellingen i 2010 hadde fylket 14 918 innbyggere.

Referanser

Eksterne lenker 
 

Fylker i Georgia
Fylker i USA etablert i 1821
1821 i Georgia (USA)
Den keltiske tiger

Den keltiske tiger (The Celtic Tiger) er et kallenavn på den perioden med kraftig økonomisk vekst Irland opplevde i 1990-årene og begynnelsen på 2000-årene. Landets økonomi ble snudd fullstendig rundt etter mange år med trange budsjetter.

Den første dokumenterte bruken av uttrykket var i Kevin Gardiners rapport for Morgan Stanley i 1994. Det har også blitt tilskrevet den irske økonomen David McWilliams, men han nekter for å ha innført uttrykket. 

Begrepet er en analogi til De østasiatiske tigre, det vil si Sør-Korea, Singapore, Hongkong, Taiwan og andre land i Øst-Asia i deres vekstperioder i 1980- og 1990-årene.

Referanser

Keltiske tiger
1990-årene i Irland
2000-årene i Irland

de:Wirtschaft Irlands#Keltischer Tiger
Sopwith Triplane

Sopwith Triplane var et britisk jagerfly utviklet av Sopwith Aviation Company. Det var basert på forløperen Sopwith Pup og hadde nesten identisk skrog. Flyet ble produsert fra slutten av 1916 og var i tjeneste fra februar 1917. Til tross for at bare omkring 150 Sopwith Triplane ble bygget, gjorde det et stort inntrykk på motstanderne og utløste en rekke triplan utviklet av tyske flyprodusenter, blant annet Fokker Dr.I.

Sopwith Triplane var opprinnelig utstyrt med en Clerget 9Z stjernemotor på 110 hk, men de fleste flyene ble bygget med en Clerget 9B stjernemotor på 130 hk.

Spesifikasjoner (Sopwith Triplane) 

 Vekt: 450 kg ( tom ), 642 kg ( maks. lastet vekt )
 Lengde: 5.94 m
 Vingespenn: 8,08 m
 Vingeareale: 21,46 m²
 Høyde: 3,20 m
 Motor: En Clerget 9B stjernemotor på 130 hk
 Topphastighet: 187 km/t
 Bestykning: En 7,7 mm mitraljøse ( noen få fly ble utstyrt med to 7,7 mm mitraljøser )

Referanser

Eksterne lenker 
 Fargelegging Sopwith Triplane 

Jagerfly
Fly fra første verdenskrig
Enmotors propelldrevne luftfartøy
Luftfartøy produsert i Storbritannia
Kristne Arbeidere

Kristne Arbeidere er en selvstendig organisasjon innenfor arbeiderbevegelsen. Organisasjonen ble stiftet på et møte i Folkets Hus i Oslo 18. februar 1939 som Norges Kristne Arbeideres Forbund. Organisasjonen byttet navn i 2004 navn til Kristne Arbeidere. Forbundet bygger på kristen tro og etikk, og på ideene i den demokratiske sosialisme.

Basert på dette idégrunnlaget vil Kristne Arbeidere ta del i samfunnsdebatten, og forfekter solidaritet og sosial utjevning som viktige verdier i samfunnet.

Kristne Arbeidere er en tverrkirkelig organisasjon, noe som vil si at den samler medlemmer fra mange forskjellige kirkesamfunn, og i tillegg noen som ikke er tilknyttet noen kirke eller menighet.

Politisk ståsted 
Kristne Arbeidere er knyttet til Det norske Arbeiderparti ved at det gjennom dette partiet tar del i arbeiderbevegelsens politiske og faglige arbeid for å nå de målene man setter seg.

Internasjonalt er Kristne Arbeidere medlem i Nordens Kristne Sosialdemokraters Råd som er et felles organ for de nordiske nasjonale organisasjonene for kristensosialister, og av International League of Religious Socialists (ILRS) en organisasjon for sosialister med ulike religioner og livssyn.

Kristne Arbeidere ønsker å tydeliggjøre og styrke kristne innenfor arbeiderbevegelsen, og ønsker å vise  betydningen kristen tro og kristne verdier har for det enkelte menneske og for samfunnet som helhet. Forbundet arbeider for å styrke og utvide kristne fellesskap på arbeidsplasser og i politiske og faglige miljø. Kristne Arbeidere arbeider også for å bidra til forståelse og respekt mellom kristne og andre tros- og livssynsbevegelser. 

Jan Rudy Kristensen har vært forbundsleder siden 1999.

Historie 
Da forbundet ble stiftet, var siktemålet dels å evangelisere på arbeidsplassene gjennom bedriftsandakter, dels å være en kristen premissleverandør inn i den politiske debatten i arbeiderbevegelsen. I de første årene var forbundets eksistens drev man utelukkende med evangelisering; en naturlig konsekvens av at Norge var okkupert av tyske tropper. Den mest synlige representanten for forbundet de første 15 årene av dets eksistens var emissæren og gartneren Hans Lindal.
På 1950-tallet hadde forbundet flere tusen medlemmer, blant dem også flere stortingsrepresentanter. Blant disse var Knut Severin Jakobsen Vik, Eigil Olaf Liane og Olav Totland, som alle var forbundsledere, og Magnhild Hagelia, som var det første, kvinnelige medlem av Stortingets presidentskap. 
Presten og politikeren Kolbjørn Varmann, som var samferdselsminister i Einar Gerhardsens tredje regjering var også medlem av forbundet.

Forbundet gir ut kvartalsbladet Kristne Arbeidere. Dette het tidligere Brorskap. Blant de som har vært redaktører for dette, kan nevnes forfatterne Gerd Grønvold Saue, Jon Kojen, Arne Grimstad og Nils-Petter Enstad. I de senere år har forbundslederen vært ansvarlig redaktør for bladet.

Referanser

Litteratur 
Nils-Petter Enstad: Rosen og korset. En fortelling om et kristent venstre i Norge (Gaveca Forlag, 2019)

Eksterne lenker 
 

Arbeiderbevegelsen i Norge
Norske religiøse organisasjoner
Organisasjoner etablert i 1939
Folkets Hus Landsforbund

Folkets Hus Landsforbund  er en interesseorganisasjon for nærmere 100 Folkets Hus og samfunnshus over hele Norge, og forvalter låneinstitusjonen Folkets Hus Fond. De ulike Folkets Hus har en eller flere av arbeiderbevegelsens organisasjoner som eiere. Enten eies huset av arbeiderbevegelsen alene eller eies og drives huset sammen med andre organisasjoner eller kommuner.

Eksterne lenker
 Folkets Hus Landsforbund

Folkets Hus
Etableringer i 1947
Norsk Industriarbeidermuseum

Norsk industriarbeidermuseum åpnet 20. juni 1988 i den gamle Vemork kraftstasjon på Rjukan.

Ideen om et museum
Landsorganisasjonen (LO) og Arbeidernes Opplysningsforbund (AOF) arrangerte mellom 1975 og 1985 arbeiderkulturdager. I 1978 var det Norsk Kjemisk Industriarbeiderforbund som stod for arrangementet med den kraftkrevende industriens historie og framtid som tema. Hovedarrangementet var på Rjukan, og det var i den forbindelse det ble lansert en ide om et museum. Den gamle kraftstasjonen til Norsk Hydro som ble nedlagt i 1971 pekte seg ut.

Arbeidet starter
I 1980 ble den første personen ansatt for å jobbe med planene på heltid. Mange av de eksisterende kulturhistoriske museene var knyttet til landbrukets utvikling, ingen fokuserte på industrien.

Fram til 1985 ble det arbeidet på mange fronter. Informasjon, møter, seminarer, samt forberedende arbeider i rehabiliteringsarbeider ble igangsatt. I 1984 ble det etablert en fast utstilling i Tinn museum («Saaheimstua»).

Det ble deretter etablert løsninger som inkluderte leieavtale med Norsk Hydro, samt offentlige tilskudd til museet. Stiftelsen Norsk industriarbeidermuseum ble etablert 3. november 1983 av Landsorganisasjonen, Arbeidernes Opplysningsforbund, Norsk Kjemisk Industriarbeiderforbund, EL & IT Forbundet, Norges vassdrags- og energidirektorat og Tinn Kommune. 18. mars 1988 ble daværende Norsk Jern- og Metallarbeiderforbund, i dag Fellesforbundet, med. Statkraft og Statnett trakk seg ut i 1995.

I formålsparagrafen slås det fast hva museet skal være og vise. En viktig del av historien er knyttet til Vemork-aksjonen under andre verdenskrig.

Museet åpner
Norsk Industriarbeidermuseum åpnet i 1988 og i 1995 fikk det status som nasjonalt museum. Det tar mål av seg til å være det viktigste museet som forteller og viser den perioden av den industrielle utviklingen som gav folk flest høyere levestandard, og som la grunnlaget for dagens norske velferdsstat.

Konsolidering 
Norsk industriarbeidermuseum er en konsolidert enhet bestående av:

 Norsk industriarbeidermuseum på Rjukan
 Tinn museum (konsolidert 2004)
 Heddal bygdetun (konsolidert 2010)
 Rjukanbanen (konsolidert 2012)
 Telemarksgalleriet på Notodden (konsolidert 2015)

Utstillinger 
Permanente Vemork:
 Industristedet Rjukan
 Sabotørene 
 Industriarbeideren 1950-2008 
 Helter i Telemark
 Gras utstilling
 Sambandshytta 
 Maskinhallen
I tillegg kommer årlige temporærutstillinger.

Eksterne lenker 
 
Heddal bygdetun Besøkt 21. mai 2020
Tinn museum Besøkt 21. mai 2020
Rjukanbanen Besøkt 21. mai 2020
Telemarksgalleriet Besøkt 21. mai 2020

Arbeiderbevegelsen i Norge
Museer i Vestfold og Telemark
Rjukan
Næringsliv i Vestfold og Telemark
Industrimuseer
Museer etablert i 1988
Kultur i Tinn
Sopwith 7F.1 Snipe

Sopwith 7F.1 Snipe var et britisk jagerfly utviklet av Sopwith Aviation Company for å erstatte den tidligere Sopwith Camel. Flyet fløy første gang høsten 1917, men ble ikke operativt før 23. september 1918. Omkring 4500 Sopwith Snipe ble opprinnelig bestilt, men etter slutten på den første verdenskrig ble de fleste kansellert, og ordren ble redusert til omkring 1100 fly. Sopwith Snipe forble i tjeneste med R.A.F. til 1926.

Spesifikasjoner (Sopwith 7F.1 Snipe) 

 Vekt: 595 kg ( tom ), 916 kg ( maks. lastet vekt )
 Lengde: 6,04 m
 Vingespenn: 9,47 m
 Vingeareale: 25,17 m²
 Høyde: 2,51 m
 Motor: En Bentley B.R.2 9-sylindret stjernemotor på 234 hk
 Topphastighet: 195 km/t
 Bestykning: To 7,7 mm mitraljøser

Eksterne lenker 
 Fargelegging Sopwith Snipe 
 Bildegalleri Sopwith Snipe 

Sopwith Snipe7F.1 Snipe
Sopwith Snipe7F.1 Snipe
Enmotors propelldrevne luftfartøy
Luftfartøy produsert i Storbritannia
Steinlager

For det newzealandske ølet med samme navn se Steinlager (øl)

Steinlager (født i 1998 i Sverige) etter den svenske avlshingsten Good As Gold blir av mange regnet som Rex Rodneys arvtager som Norges beste travhest. Steinlager vant blant annet Forus Open, Oslo Grand Prix, Elitloppet på Solvalla, Copenhagen Cup og Årjängs Stora Sprintlopp på et og samme år (2005) som gjorde ham til sammenlagt vinner av Grand Circuit International.
Steinlager ble innhandlet til Norge som 3-åring av Knut Olausson, og Per Oleg Midtfjeld var trener og fast kusk.

31. mai 2006  ble det besluttet at løpskarrieren til Steinlager var over etter en omfattende gaffelbåndsskade. Steinlager debuterte i avlen på Alebäck Stutteri i Sverige i 2007 og bedekte 120 hopper første avlsesong.

Steinlager ble omtalt som en av verdens beste travhester og en fantastisk ambassadør for norsk travsport. Hans tidligere hjemmebane Momarken Travbane innstiftet Steinlagers Æresløp i 2007.

I 2008 gjorde Steinlager et omdiskutert comeback på løpsbanen for den svenske travtreneren Olle Goop. Veterinærer og traveksperter hadde motforestillinger og mente at hestens tidligere skade så alvorlig at kretsen rundt hesten løp en stor risiko ved å utsette den for nye påkjenninger i løp. 

På 13 starter i 2008 vant Steinlager 2 og står ifølge Det Norske Travselskap pr. 27. august 2008 med NOK 12.180.605 i innkjørte pengepremier og er med det en av de største norske travhestene gjennom tidene.

En skulptur av Steinlager utført av kunstneren Skule Waksvik står på Steinlagers plass i Ski.

Løpskarriere 
 Starter:  83
 1.-plasser:  35
 2.-plasser:  15
 3.-plasser:  10

Se også
 Liste over norske idrettspersoner på sokkel

Referanser

Eksterne lenker 
 Steinlager på sport.rikstoto.no

Norske travhester
Fødsler i 1998
Øksenelvane kraftverk

Øksenelvane kraftverk er et  vannkraftverk i Bremanger kommune i Vestland.

Kraftverket utnytter fallet fra reguleringsmagasinet i Storevatnet til havnivå. Vannet er regulert mellom 390 og 342 moh. Bjørndalsvatnet reguleres også for kraftverket og reguleringshøyden er mellom 494 og 420 moh.

Lenger oppe i vassdraget ligger kraftverkene Dauremål kraftverk og Bjørndal kraftverk som utnytter vannveier som opprinnelig ble laget for å tilføre vann til Øksenelvane kraftverk.

Nedbørsområdet til kraftverket ligger ved og på Ålfotbreen.

Kraftverket har totalt en midlere årsproduksjon på 162 GWh, installert effekt er 28 MW fra to peltonturbiner.

Eier er Sogn og Fjordane Energi. Kraftverket er bygget i fjell. Det startet produksjonen med ett aggregat i 1953, og ble utvidet til to aggregater i 1955.

Referanser

Kilder
 
 NVE vannkraftdatabase
 Sogn og Fjordane Energi

Vannkraftverk i Vestland
Kraftverk i Bremanger
SFE
Kraftverk etablert i 1953